title: 2012/800/ЕС: Решение на Европейския парламент от 23 октомври 2012 година относно освобождаването от отговорност във връзка с изпълнението на бюджета на Европейския орган за безопасност на храните за финансовата 2010 година

text:
               20.12.2012

               BG

               Официален вестник на Европейския съюз

               L 350/76

         РЕШЕНИЕ НА ЕВРОПЕЙСКИЯ ПАРЛАМЕНТ
   от 23 октомври 2012 година
   относно освобождаването от отговорност във връзка с изпълнението на бюджета на Европейския орган за безопасност на храните за финансовата 2010 година
   (2012/800/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския орган за безопасност на храните за финансовата 2010 година,

               —

               като взе предвид доклада на Сметната палата относно годишните отчети на Европейския орган за безопасност на храните за финансовата 2010 година, придружен от отговорите на Органа (1),

               —

               като взе предвид препоръката на Съвета от 21 февруари 2012 г. (06083/2012 – C7–0051/2012),

               —

               като взе предвид своето решение от 10 май 2012 г. (2) за отлагане на решението за освобождаване от отговорност във връзка с изпълнението на бюджета на Европейския орган за безопасност на храните за финансовата 2010 година, придружаващата го резолюция, както и отговорите на изпълнителния директор на Органа,

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

               —

               като взе предвид Регламент (ЕО) № 178/2002 на Европейския парламент и на Съвета (4) за създаване на Европейски орган за безопасност на храните, и по-специално член 44 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

               —

               като взе предвид съвместното изявление относно децентрализираните агенции и Общия подход, приложен към него, приети през юни 2012 г. от Европейския парламент, Съвета и Комисията, в резултат на работата на междуинституционалната работна група по децентрализираните агенции, създадени през март 2009 г., и по-специално разделите относно управлението, операциите, програмирането, отчетността и прозрачността на Общия подход,

               —

               като взе предвид член 77 и приложение VI към своя правилник,

               —

               като взе предвид втория доклад на комисията по бюджетен контрол и становището на комисията по околна среда, обществено здраве и безопасност на храните (A7-0299/2012),

               1.

               Освобождава изпълнителния директор на Европейския орган за безопасност на храните във връзка с изпълнението на бюджета на Органа за финансовата 2010 година;

               2.

               Представя своите забележки в резолюцията по-долу;

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейския орган за безопасност на храните, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 366, 15.12.2011 г., стр. 106.

      (2)  ОВ L 286, 17.10.2012 г., стр. 367.

      (3)  ОВ L 248, 16.9.2002 г., стр. 1.

      (4)  ОВ L 31, 1.2.2002 г., стр. 1.

      (5)  ОВ L 357, 31.12.2002 г., стр. 72.
    ---documentbreak---

               20.12.2012

               BG

               Официален вестник на Европейския съюз

               L 350/77

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 23 октомври 2012 година
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския орган за безопасност на храните за финансовата 2010 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския орган за безопасност на храните за финансовата 2010 година,

               —

               като взе предвид доклада на Сметната палата относно годишните отчети на Европейския орган за безопасност на храните за финансовата 2010 година, придружен от отговорите на Органа (1),

               —

               като взе предвид препоръката на Съвета от 21 февруари 2012 г. (06083/2012 – C7–0051/2012),

               —

               като взе предвид своето решение от 10 май 2012 г. (2) за отлагане на решението за освобождаване от отговорност във връзка с изпълнението на бюджета на Европейския орган за безопасност на храните за финансовата 2010 година, придружаващата го резолюция, както и отговорите на изпълнителния директор на Органа,

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

               —

               като взе предвид Регламент (ЕО) № 178/2002 на Европейския парламент и на Съвета (4) за създаване на Европейски орган за безопасност на храните, и по-специално член 44 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

               —

               като взе предвид съвместното изявление относно децентрализираните агенции и Общия подход, приложен към него, приети през юни 2012 г. от Европейския парламент, Съвета и Комисията, в резултат на работата на междуинституционалната работна група по децентрализираните агенции, създадени през март 2009 г., и по-специално разделите относно управлението, операциите, програмирането, отчетността и прозрачността на Общия подход,

               —

               като взе предвид член 77 и приложение VI към своя правилник,

               —

               като взе предвид втория доклад на комисията по бюджетен контрол и становището на комисията по околна среда, обществено здраве и безопасност на храните (A7-0299/2012),

               А.

               като има предвид, че на 10 май 2012 г. Европейският парламент отложи вземането на решение относно освобождаването от отговорност и приключването на сметките на Европейския орган за безопасност на храните (Органа) за финансовата 2010 година;

               Б.

               като има предвид, че Органът предостави подробни отговори на органа по освобождаване от отговорност в писмата си от 29 юни 2012 г. и 20 август 2012 г.,

               В.

               като има предвид, че освобождаването от отговорност е надежден инструмент на Европейския парламент в това отношение, който изисква вземането на решение въз основа на фактически и съществени аргументи; припомня в този контекст действащите правила, а именно Правилника за длъжностните лица и Условията за наемане на работа на други служители на Европейските общности, Финансовия регламент, приложим за общия бюджет на Европейските общности, регламента за създаване на Органа и конкретните политики и процедури, определени от Органа;

      Бюджетно и финансово управление

               1.

               Отбелязва заявлението на Органа, че вече са предприети подходящи мерки за подобряване на финансовото управление и че през 2011 г. процентът на изпълнение на бюджета по отношение на бюджетните кредити за поети задължения е бил почти 100 %;

               2.

               Приветства получената информация за значителни намаления на разходите за заседанията на управителния съвет, които възлизаха на 6 175 EUR за всеки член през 2010 г.; приветства по-специално намалението на разходите с 66 % спрямо 2010 г., постигнато посредством преминаването към аудио стрийминг при поискване, използването на английски като единствен език на заседанията на управителния съвет и провеждането на всички заседания в помещенията на Органа в Парма;

      Процес на управление на договорите

               3.

               Отбелязва разработването от Органа на „инструмент за възлагане на обществени поръчки и безвъзмездни средства“ с цел подобряване на наблюдението върху тръжните процедури, управлението на договорите и капацитета за прогнозиране на плащанията; отбелязва стартирането на новата база данни за обществените поръчки и безвъзмездните средства на 28 юни 2012 г.;

      Конфликт на интереси и прозрачност

               4.

               Отбелязва, че основната задача на Органа е да предоставя независими и прозрачни научни консултации по въпроси с пряко или косвено отражение върху безопасността на храните и фуражите;

               5.

               Обръща внимание на необходимостта от вземане на мерки с цел опазване на доверието в Органа;

               6.

               Приветства организирането на задължително заседание по въпроси, свързани с етиката и интегритета за всички членове на управителния съвет, предвидено за октомври 2012 г., и призовава управителния съвет ефективно да прилага своя кодекс за поведение и да приеме разпоредби за предотвратяване и санкциониране на случаите на „въртяща се врата“ в бъдеще, с цел избягване на ситуации, подобни на тази с бившия му председател през 2010 г.;

               7.

               Вече е разглеждал някои недостатъци във връзка с конфликта на интереси, декларацията за интереси и прозрачността; уточнява, че през 2010 г. бившият председател на управителния съвет на Органа пропусна да декларира членството си в борда на Международния институт за науките за живота (ILSI), въпреки че ILSI се финансира от предприятия в хранително-вкусовия, химическия и фармацевтичния сектор; отбелязва, че членовете на управителния съвет на Органа не се назначават от изпълнителния директор и следователно не могат да бъдат уволнявани от него;

               8.

               Приветства ангажимента, поет от Органа да предложи на управителния си съвет да избере своя председател чрез открито гласуване; счита, че тази прозрачна процедура ще засили отчетността на управителния съвет;

               9.

               Взема надлежно предвид всички нови политики, правила, мерки по прилагането и действия, които са създадени от 2007 г. насам с цел избягване на конфликта на интереси сред научните експерти и персонала; приветства в тази връзка кодекса за поведение на управителния съвет на Органа и активния му подход към преразглеждане на декларациите за интереси на неговите членове и новите правила за проверка за конфликт на интереси в сила от юли 2012 г., които бяха използвани проактивно при подновяването на групите от научни експерти; изпълнен е с решимост да наблюдава ефекта на тези действия; ще продължи да кани изпълнителния директор за редовна размяна на мнения с цел насърчаване на обмена на информация също чрез назначеното лице за контакт измежду своите членове и като посещава Органа веднъж на всеки две години; припомня, че последното посещение беше през май 2012 г.;

               10.

               Отбелязва, че новата политика на Органа относно „независимостта и процесите на вземане на решения в областта на науките“ и правилата за прилагане влязоха в сила през юли 2012 г. и че новото определение на Органа за конфликт на интереси е съвместимо с насоките на ОИСР; отбелязва получената от Органа информация, че подходът му на практика към нарушаването на правилата на политиката на независимост от страна на експерти е отстраняване за период от пет години; предлага добавянето на окончателен набор от пропорционални санкции, който да бъде част от правилата за прилагане на политиката за независимост;

               11.

               Отбелязва, че Органът е насрочил оценка на своята политика на независимост до края на 2013 г. и че е поел ангажимент да разгледа, наред с другото, възможността за публикуване на резултатите от процедурите по злоупотреба с доверие, включително резултатите от процедурата за проверка на честността на научния преглед, и да разшири и засили мандата на своята комисия по конфликт на интереси с мандат, подобен на този на комисията по етични стандарти и предотвратяване на конфликт на интереси на френската Национална агенция за храните, околната среда и професионалното здраве и безопасност (ANSES); очаква Органът да информира органа по освобождаване от отговорност по този въпрос до започването на следващата процедура по освобождаване от отговорност;

               12.

               Насърчава Органа да укрепи допълнително своята политика относно независимостта и да разгледа възможността за приемане на правила, които, наред с другото, включват санкции, и за публикуване на биографиите и декларациите за интереси на вътрешните експерти и учени;

               13.

               Твърдо е убеден, че при неизпълнение на действащите правила трябва да се предприемат необходимите мерки; счита, че в такива случаи Органът следва да изготви план за действие, придружен от точен график, за отстраняване на слабостите, като Европейският парламент следва да наблюдава прилагането на този план и тези проблеми следва да бъдат решени чрез промяна на действащите правила и разпоредби с цел премахване на евентуалните нормативни пропуски;

               14.

               Отбелязва изявлението на Органа, че на 4 юли 2012 г. е приел политика относно подаръците и жестовете на гостоприемство; приветства тази инициатива и приканва Органа да оповести тази политика на своя уебсайт;

               15.

               Отбелязва, че Органът е планирал да стартира на 1 октомври 2012 г. първата си оценка на случайна извадка от декларации за интереси, за да провери тяхната съгласуваност с новоприетата си политика относно независимостта и правила за прилагане; очаква Органът да сподели заключенията от оценката с органа по освобождаване от отговорност до 1 март 2013 г., за да могат те да бъдат отразени в следващата процедура по освобождаване от отговорност;

               16.

               Отбелязва ангажимента на Органа да работи с Комисията за определянето на условията за пълен публичен достъп до непубликувани и необработени данни;

               17.

               Отбелязва, че съставът на осем групи на Органа, както и на неговия научен комитет е бил подновен през юни 2012 г.; приветства публикуването на декларациите за интереси на новоназначените експерти на уебсайта на Органа, но отбелязва, че някои биографии все още не са налични; приканва Органа да публикува всички биографии до 1 януари 2013 г.;

               18.

               Отбелязва, че 37 експерти от две групи са били назначени през 2011 г., преди приемането на новата политика на Органа относно независимостта и процесите на вземане на решения в областта на науките; поради това изразява съгласие с инициативата на Органа до 31 октомври 2012 г. да провери техните декларации за интереси с оглед на новоприетата политика и правила за прилагане; приканва Органа да информира органа по освобождаване от отговорност за резултатите от процеса на проверка до започването на следващата процедура по освобождаване от отговорност;

               19.

               Призовава Органа да включва в своите годишни отчети за дейността специален раздел с описание на предприетите мерки за предотвратяване и управление на конфликтите на интереси, който следва да включва, наред с другото:

                           —

                           броя на проверените предполагаеми случаи на конфликт на интереси,

                           —

                           броя на случаите на „въртяща се врата“,

                           —

                           предприетите във всяка категория случаи мерки,

                           —

                           броя на започнатите процедури при злоупотреба с доверие и техните резултати,

                           —

                           наложените санкции;

               20.

               Насърчава Органа да подобри откритостта и прозрачността на процеса на оценка на риска, за да отчете по-добре независимите специализирани научни публикации и да предостави подробна обосновка, когато отхвърля различните мнения; насърчава Органа да засили диалога и сътрудничеството с външните експерти и националните агенции, особено когато те са на различни мнения по отношение на конкретен процес на оценка на риска;

               21.

               Приветства като цяло споразумението относно съвместното изявление и Общия подход относно горепосочените децентрализирани агенции, които разглеждат и вземат предвид някои важни елементи във връзка с процедурата по освобождаване от отговорност и вярва, че тези въпроси ще бъдат надлежно взети предвид в пътната карта относно последващите действия във връзка с Общия подход, която предстои да бъде представена от Комисията до края на 2012 г.;

               22.

               По отношение на другите забележки, придружаващи решението за освобождаване от отговорност във връзка с изпълнението на бюджета, които имат хоризонтален характер, препраща към своята резолюция от 10 май 2012 г. (6) относно резултатите от дейността, финансовото управление и контрола на агенциите.

      (1)  ОВ C 366, 15.12.2011 г., стр. 106.

      (2)  ОВ L 286, 17.10.2012 г., стр. 367.

      (3)  ОВ L 248, 16.9.2002 г., стр. 1.

      (4)  ОВ L 31, 1.2.2002 г., стр. 1.

      (5)  ОВ L 357, 31.12.2002 г., стр. 72.

      (6)  ОВ L 286, 17.10.2012 г., стр. 388.


title: Решение (ЕС) 2016/2026 на Съвета от 15 ноември 2016 година относно финансовите вноски, които трябва да бъдат платени от държавите членки за финансиране на Европейския фонд за развитие, включително горната граница за 2018 г., годишния размер за 2017 г., първата част от вноската за 2017 г. и индикативна необвързваща прогноза за очаквания годишен размер на вноските за 2019 и 2020 г.

text:
               19.11.2016

               BG

               Официален вестник на Европейския съюз

               L 313/25

         РЕШЕНИЕ (ЕС) 2016/2026 НА СЪВЕТА
   от 15 ноември 2016 година
   относно финансовите вноски, които трябва да бъдат платени от държавите членки за финансиране на Европейския фонд за развитие, включително горната граница за 2018 г., годишния размер за 2017 г., първата част от вноската за 2017 г. и индикативна необвързваща прогноза за очаквания годишен размер на вноските за 2019 и 2020 г.
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз и Договора за функционирането на Европейския съюз,
   като взе предвид Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (1), с последните му изменения (наричано по-долу „Споразумението за партньорство АКТБ—ЕС“),
   като взе предвид Вътрешното споразумение между представителите на правителствата на държавите — членки на Европейския съюз, заседаващи в рамките на Съвета, относно финансирането на помощта от Европейския съюз съгласно многогодишната финансова рамка за периода 2014—2020 г. в съответствие със Споразумението за партньорство АКТБ—ЕС и за разпределението на финансовата помощ за отвъдморските страни и територии, за които се прилага част четвърта от Договора за функционирането на Европейския съюз (2) (наричано по-долу „Вътрешното споразумение“), и по-специално член 7, параграф 2 от него,
   като взе предвид Регламент (ЕС) 2015/323 на Съвета от 2 март 2015 г. относно финансовия регламент, приложим за 11-ия европейски фонд за развитие (3) (наричан по-долу „Финансовият регламент за 11-ия ЕФР“), и по-специално член 21, параграф 2 от него,
   като взе предвид предложението на Европейската комисия,
   като има предвид, че:

               (1)

               В съответствие с процедурата, предвидена в член 21, параграф 2 от Финансовия регламент за 11-ия ЕФР, в срок до 15 октомври 2016 г. Комисията представи предложение, в което се определят: а) горната граница на годишния размер на вноската за 2018 г.; б) годишният размер на вноската за 2017 г.; в) размерът на първата част от вноската за 2017 г. и г) индикативна необвързваща прогноза за очаквания годишен размер на вноските за 2019 и 2020 г.

               (2)

               В съответствие с член 52 от Финансовия регламент за 11-ия ЕФР на 28 юли 2016 г. Европейската инвестиционна банка (ЕИБ) изпрати на Комисията актуализираните си прогнози за поетите задължения и за плащанията по инструментите, които управлява.

               (3)

               В член 22, параграф 1 от Финансовия регламент за 11-ия ЕФР се предвижда, че с поканите за вноски първо се усвояват сумите, предвидени за предходни Европейски фондове за развитие (ЕФР). Затова следва да се отправи покана за внасяне на средства по 10-ия ЕФР.

               (4)

               На 30 ноември 2015 г. с Решение (ЕС) 2015/2288 (4) Съветът, по предложение на Комисията, прие решение, с което определи горната граница на вноските на държавите членки за ЕФР за 2017 г. на 3 850 000 000 EUR за Комисията и на 150 000 000 EUR за ЕИБ.

               (5)

               На 12 декември 2013 г. с Решение 2013/759/ЕС (5) Съветът прие създаването на преходния инструмент, свързан с преходни мерки за управление на ЕФР за периода от 1 януари 2014 г. до въвеждането на 11-ия Европейски фонд за развитие (наричан по-долу „Преходният инструмент“),

         ПРИЕ НАСТОЯЩОТО РЕШЕНИЕ:
   Член 1
   Горната граница на годишния размер на вноските за ЕФР на държавите членки за 2018 г. се определя на 4 550 000 000 EUR за Комисията и на 250 000 000 EUR за ЕИБ.
   Член 2
   Годишният размер на вноските на държавите членки за ЕФР за 2017 г. възлиза на 4 000 000 000 EUR. Той се поделя на 3 850 000 000 EUR за Комисията и на 150 000 000 EUR за ЕИБ.
   Член 3
   Отделните вноски за ЕФР, които държавите членки трябва да платят на Комисията и на ЕИБ като първа част от вноската за 2017 г., са посочени в таблицата в приложението към настоящото решение.
   Плащанията на посочените вноски могат да бъдат съчетани с корекции, свързани с прилагането на приспадането на средствата, за които са поети задължения по Преходния инструмент, в съответствие с план за корекции, съобщен на Комисията от всяка държава членка при приемането на третата част от вноската за 2015 г.
   Член 4
   Индикативната необвързваща прогноза на очаквания годишен размер на вноските за 2019 г. се определя на 4 500 000 000 EUR за Комисията и 300 000 000 EUR за ЕИБ, а за 2020 г. — на 4 500 000 000 EUR за Комисията и 300 000 000 EUR за ЕИБ.
   Член 5
   Настоящото решение влиза в сила в деня на приемането му.

      Съставено в Брюксел на 15 ноември 2016 година.

            За Съвета

            Председател

         I. KORČOK

      (1)  ОВ L 317, 15.12.2000 г., стр. 3.

      (2)  ОВ L 210, 6.8.2013 г., стр. 1.

      (3)  ОВ L 58, 3.3.2015 г., стр. 17.

      (4)  Решение (ЕС) 2015/2288 на Съвета от 30 ноември 2015 г. относно финансовите вноски, които трябва да бъдат платени от държавите-членки за финансиране на Европейския фонд за развитие, включително горната граница за 2017 г., сумата за 2016 г., първата част от вноската за 2016 г. и индикативна необвързваща прогноза за очаквания годишен размер на вноските за годините 2018 и 2019 (ОВ L 323, 9.12.2015 г., стр. 8).

      (5)  Решение 2013/759/ЕС на Съвета от 12 декември 2013 г. относно преходните мерки за управление на ЕФР за периода от 1 януари 2014 г. до влизането в сила на 11-ия европейски фонд за развитие (ОВ L 335, 14.12.2013 г., стр. 48).

      ПРИЛОЖЕНИЕ

                  Държави членки

                  Индекс за 10-ия ЕФР в проценти

                  Първа част от вноската за 2017 г. (EUR)

                  платена на ЕИБ

                  платена на Комисията

                  общо

                  10-и ЕФР

                  10-и ЕФР

                  Aвстрия

                  2,41

                  2 410 000,00

                  40 970 000,00

                  43 380 000,00

                  Белгия

                  3,53

                  3 530 000,00

                  60 010 000,00

                  63 540 000,00

                  България

                  0,14

                  140 000,00

                  2 380 000,00

                  2 520 000,00

                  Кипър

                  0,09

                  90 000,00

                  1 530 000,00

                  1 620 000,00

                  Чешка република

                  0,51

                  510 000,00

                  8 670 000,00

                  9 180 000,00

                  Дания

                  2,00

                  2 000 000,00

                  34 000 000,00

                  36 000 000,00

                  Естония

                  0,05

                  50 000,00

                  850 000,00

                  900 000,00

                  Финландия

                  1,47

                  1 470 000,00

                  24 990 000,00

                  26 460 000,00

                  Франция

                  19,55

                  19 550 000,00

                  332 350 000,00

                  351 900 000,00

                  Германия

                  20,50

                  20 500 000,00

                  348 500 000,00

                  369 000 000,00

                  Гърция

                  1,47

                  1 470 000,00

                  24 990 000,00

                  26 460 000,00

                  Унгария

                  0,55

                  550 000,00

                  9 350 000,00

                  9 900 000,00

                  Ирландия

                  0,91

                  910 000,00

                  15 470 000,00

                  16 380 000,00

                  Италия

                  12,86

                  12 860 000,00

                  218 620 000,00

                  231 480 000,00

                  Латвия

                  0,07

                  70 000,00

                  1 190 000,00

                  1 260 000,00

                  Литва

                  0,12

                  120 000,00

                  2 040 000,00

                  2 160 000,00

                  Люксембург

                  0,27

                  270 000,00

                  4 590 000,00

                  4 860 000,00

                  Малта

                  0,03

                  30 000,00

                  510 000,00

                  540 000,00

                  Нидерландия

                  4,85

                  4 850 000,00

                  82 450 000,00

                  87 300 000,00

                  Полша

                  1,30

                  1 300 000,00

                  22 100 000,00

                  23 400 000,00

                  Португалия

                  1,15

                  1 150 000,00

                  19 550 000,00

                  20 700 000,00

                  Румъния

                  0,37

                  370 000,00

                  6 290 000,00

                  6 660 000,00

                  Словакия

                  0,21

                  210 000,00

                  3 570 000,00

                  3 780 000,00

                  Словения

                  0,18

                  180 000,00

                  3 060 000,00

                  3 240 000,00

                  Испания

                  7,85

                  7 850 000,00

                  133 450 000,00

                  141 300 000,00

                  Швеция

                  2,74

                  2 740 000,00

                  46 580 000,00

                  49 320 000,00

                  Обединено кралство

                  14,82

                  14 820 000,00

                  251 940 000,00

                  266 760 000,00

                  ОБЩО EС-27

                  100,00

                  100 000 000,00

                  1 700 000 000,00

                  1 800 000 000,00


title: Решение на Съвета от 28 февруари 2012 година за назначаване и замяна на членове на Управителния съвет на Европейския център за развитие на професионалното обучение

text:
               13.3.2012

               BG

               Официален вестник на Европейския съюз

               C 74/6

         РЕШЕНИЕ НА СЪВЕТА
   от 28 февруари 2012 година
   за назначаване и замяна на членове на Управителния съвет на Европейския център за развитие на професионалното обучение
   2012/C 74/03
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Регламент (ЕИО) № 337/75 на Съвета от 10 февруари 1975 г. за създаване на Европейски център за развитие на професионалното обучение, и по-специално член 4 от него (1),
   като взе предвид внесената от Комисията в Съвета кандидатура в категорията на представителите на работниците и служителите,
   като има предвид, че:

               (1)

               С решението си от 14 септември 2009 г. (2) Съветът назначи членовете на Управителния съвет на Европейския център за развитие на професионалното обучение за периода от 18 септември 2009 г. до 17 септември 2012 г.

               (2)

               След оставката на г-жа Luz Blanca COSIO ALMEIDA се освободи едно място за член на Управителния съвет на центъра в категорията на представителите на работниците и служителите,

         ПРИЕ НАСТОЯЩОТО РЕШЕНИЕ:
   Член единствен
   Посоченото по-долу лице се назначава за член на Управителния съвет на Европейския център за развитие на професионалното обучение за остатъка от мандата, който изтича на 17 септември 2012 г.:

      ПРЕДСТАВИТЕЛИ НА ОРГАНИЗАЦИИТЕ НА РАБОТНИЦИТЕ И СЛУЖИТЕЛИТЕ:

               ИСПАНИЯ

               Г-н Fernando PUIG-SAMPER
               Секретар на профсъюза,
               отговарящ за професионалното обучение в CCOO

      Съставено в Брюксел на 28 февруари 2012 година.

            За Съвета

            Председател

         N. WAMMEN

      (1)  ОВ L 39, 13.2.1975 г., стр. 1.

      (2)  ОВ C 226, 19.9.2009 г., стр. 2.


title: 2010/138/ЕС, Евратом: Решение на Комисията от 24 февруари 2010 година за изменение на нейния процедурен правилник

text:
               5.3.2010

               BG

               Официален вестник на Европейския съюз

               L 55/60

         РЕШЕНИЕ НА КОМИСИЯТА
   от 24 февруари 2010 година
   за изменение на нейния процедурен правилник
   (2010/138/ЕС, Евратом)
   ЕВРОПЕЙСКАТА КОМИСИЯ,
   като взе предвид Договора за Европейския съюз,
   като взе предвид Договора за функционирането на Европейския съюз, и по-специално член 249 от него,
   като взе предвид Договора за създаване на Европейската общност за атомна енергия, и по-специално член 106а от него,
   ПРИЕ НАСТОЯЩОТО РЕШЕНИЕ:
   Член 1
   Членове 1—29 от Процедурния правилник на Комисията (1) се заменят с текста в приложението към настоящото решение.
   Член 2
   Настоящото решение се публикува в Официален вестник на Европейския съюз.
   Член 3
   Настоящото решение влиза в сила на следващия ден след публикуването му в Официален вестник на Европейския съюз.

      Съставено в Брюксел на 24 февруари 2010 година.

            За Комисията

            Председател

         José Manuel BARROSO

      (1)  ОВ L 308, 8.12.2000 г., стр. 26.

      ПРИЛОЖЕНИЕ

         „ГЛАВА I

            КОМИСИЯТА

         Член 1
         Принцип на колективна отговорност
         Комисията действа колективно в съответствие с настоящия процедурен правилник и в съответствие с установените от нея приоритети в рамките на политическите насоки, определени от председателя съгласно член 17, параграф 6 от Договора за Европейския съюз (ДЕС).
         Член 2
         Политически насоки, приоритети, работна програма и бюджет
         В съответствие с политическите насоки, определени от председателя, Комисията установява своите приоритети и ги отразява в работната програма и проектобюджета, който тя приема всяка година.
         Член 3
         Председател
         1.   Председателят определя политическите насоки, в рамките на които Комисията изпълнява своите функции (1). Той ръководи работата на Комисията с цел да осигури реализацията на тези насоки.
         2.   Председателят взема решения за вътрешната организация на Комисията, за да осигури последователност, ефективност и колективен характер на нейната дейност (2).
         Без да се засягат разпоредбите на член 18, параграф 4 от ДЕС, председателят определя за членовете на Комисията специални области на дейност, по отношение на които те са конкретно отговорни за подготовката на работата на Комисията и изпълнението на нейните решения (3).
         Председателят може да поиска от членовете на Комисията да извършат специфични дейности, с цел да гарантират осъществяването на политическите насоки, които той е определил, както и приоритетите, определени от Комисията.
         Той може да променя определянето на тези области по всяко време (4).
         Членовете на Комисията изпълняват възложените им от председателя задължения под негово ръководство (5).
         3.   Председателят назначава заместник-председателите, с изключение на върховния представител на съюза по въпросите на външните работи и политиката на сигурност, измежду членовете на Комисията (6) и установява реда на старшинството в Комисията.
         4.   Председателят може да създава от членовете на Комисията групи, като определя председателя им, мандата им и оперативните им правила, както и състава им и срока им на действие.
         5.   Председателят представлява Комисията. Той определя членовете на Комисията, които да му помагат при изпълнението на тази задача.
         6.   Без да се засягат разпоредбите на член 18, параграф 1 от ДЕС, член на Комисията подава своята оставка, ако председателят му я поиска (7).
         Член 4
         Процедури за вземане на решения
         Решенията на Комисията се вземат:

                     а)

                     на заседания на Комисията с устна процедура в съответствие с разпоредбите на член 8 от настоящия процедурен правилник, или

                     б)

                     с писмена процедура в съответствие с разпоредбите на член 12 от настоящия процедурен правилник, или

                     в)

                     с процедура на оправомощаване в съответствие с разпоредбите на член 13 от настоящия процедурен правилник, или

                     г)

                     с процедура на делегиране в съответствие с разпоредбите на член 14 от настоящия процедурен правилник.

            РАЗДЕЛ 1

               Заседания на Комисията

         Член 5
         Свикване на заседания на Комисията
         1.   Заседанията на Комисията се свикват от председателя.
         2.   По принцип Комисията заседава най-малко един път седмично. Тя провежда допълнителни заседания, когато е необходимо.
         3.   Членовете на Комисията са длъжни да участват във всички заседания. В случай че са възпрепятствани, те информират своевременно председателя за причините за своето отсъствие. Председателят преценява дали членовете могат да бъдат освободени от тези задължения при определени обстоятелства.
         Член 6
         Дневен ред на заседанията на Комисията
         1.   Председателят приема дневния ред на всяко заседание на Комисията.
         2.   Без да се засягат правомощието на председателя да приема дневния ред, всяко предложение, свързано със значителни разходи, трябва да бъде представено при съгласуване с члена на Комисията, отговарящ за бюджета.
         3.   Ако даден член на Комисията предложи включването на дадена точка в дневния ред, председателят трябва да бъде уведомен, както е предвидено от Комисията в съответствие с правилата за прилагане, посочени в член 28 от настоящия процедурен правилник, наричани по-долу „правилата за прилагане“.
         4.   Дневният ред и необходимите документи се раздават на членовете на Комисията, както е предвидено в съответствие с правилата за прилагане.
         5.   По предложение на председателя Комисията може да разгледа всеки въпрос, който не е включен в дневния ред или за който необходимите документи са били раздадени със закъснение.
         Член 7
         Кворум
         Броят на членовете, чието присъствие е необходимо, за да има кворум, е равен на мнозинство от броя на членовете, предвиден в Договора.
         Член 8
         Вземане на решения
         1.   Комисията взема решенията въз основа на предложения от един или повече от своите членове.
         2.   Въпросът се поставя на гласуване, ако някой от членовете поиска това. Гласуването може да се отнася до оригиналния проект на текста или до проект на текста, изменен от члена или членовете, отговарящ(и) за инициативата, или от председателя.
         3.   Решенията на Комисията се приемат, ако мнозинството от броя на членовете, предвиден в Договора, е гласувало „за“.
         4.   Председателят официално отбелязва изхода от дискусиите, който се записва в протокола от срещата, предвиден в член 11 от настоящия процедурен правилник.
         Член 9
         Поверителност
         Заседанията на Комисията не са публични. Дискусиите са поверителни.
         Член 10
         Присъствие на длъжностни лица или други лица
         1.   Освен ако Комисията не реши друго, генералният секретар и началникът на кабинета на председателя присъстват на заседанията. Обстоятелствата, при които други лица могат да присъстват на заседанията на Комисията, се определят в съответствие с правилата за прилагане.
         2.   При отсъствие на член на Комисията началникът на неговия кабинет може да присъства на заседанието и по покана на председателя да представи възгледите на отсъстващия член.
         3.   Комисията може да реши да изслуша всяко друго лице.
         Член 11
         Протоколи
         1.   На всички заседания на Комисията се водят протоколи.
         2.   Проектопротоколът се представя на Комисията за одобрение на следващо заседание. Одобреният протокол се заверява с подписите на председателя и на генералния секретар.

            РАЗДЕЛ 2

               Други процедури за вземане на решения

         Член 12
         Решения, които се вземат с писмена процедура
         1.   Съгласието на членовете на Комисията по даден проект на текст от един или повече от нейните членове може да бъде получено с писмена процедура, при условие че е получено предварителното одобрение на правната служба и съгласието на службите, с които са проведени консултации в съответствие с член 23 от настоящия процедурен правилник.
         Такова одобрение и/или съгласие може/могат да бъде/бъдат заменено(и) от споразумение между членовете на Комисията, когато започването на финализиращата писмена процедура, както е предвидено в правилата за прилагане, бъде решено на заседание на колегията по предложение на председателя.
         2.   За тази цел проектът на текста се раздава в писмен вид на всички членове на Комисията, както е предвидено от нея в съответствие с правилата за прилагане, със срок, в рамките на който членовете трябва да посочат всякакви резерви, които могат да имат, или изменения, които желаят да направят.
         3.   Всеки член на Комисията може в хода на писмената процедура да поиска проектът на текста да бъде дискутиран. Той трябва да изпрати мотивирано искане за това до председателя.
         4.   Проект на текст, по който никой от членовете не е направил или поддържал искане за суспендиране до срока, определен за писмената процедура, се счита за приет от Комисията.
         Член 13
         Решения, които се вземат с процедура на оправомощаване
         1.   Комисията може, при условие че принципът за колективната отговорност е напълно спазен, да оправомощи един или повече от своите членове да вземат управленски или административни мерки от нейно име и в съответствие с ограниченията или условията, които тя наложи.
         2.   Комисията може също да разпореди на един или повече от своите членове да приемат със съгласието на председателя окончателния текст на акт или на предложение, което трябва да бъде представено на други институции, чието съдържание вече е било определено при дискусията.
         3.   Правомощията, дадени по този начин, могат да бъдат пределегирани на генералните директори и началниците на служби, освен ако това не е изрично забранено в решението за оправомощаване.
         4.   Разпоредбите на параграфи 1, 2 и 3 не засягат правилата, отнасящи се до делегирането по отношение на финансови въпроси или до правомощията, дадени на назначаващия орган и на органа, оправомощен да сключва трудови договори.
         Член 14
         Решения, които се вземат с процедура на делегиране
         При условие че принципът за колективната отговорност е напълно спазен, Комисията може да делегира приемането на управленски или административни мерки на генералните директори и началниците на служби, действащи от нейно име и в съответствие с ограниченията или условията, които тя наложи.
         Член 15
         Пределегиране за отделни решения за отпускане на безвъзмездни средства и за възлагането на договори
         Генерален директор или началник на служба, който е получил делегирани или пределегирани правомощия по членове 13 и 14 за приемането на решения за финансиране, може да реши да пределегира на компетентния директор или в съгласие с отговорния член на Комисията — на компетентния началник на отдел приемането някои решения за избор на проекти и на индивидуални решения за отпускане на безвъзмездни средства и възлагане на договори в съответствие с ограниченията и условията, изложени в правилата за прилагане.
         Член 16
         Информация относно приетите решения
         Решенията, приети с писмена процедура, процедура на оправомощаване или процедура на делегиране, се записват ежедневни или ежеседмично в паметна записка, която се записва в протокола на следващото заседание на Комисията.

            РАЗДЕЛ 3

               Разпоредби, общи за всички процедури за вземане на решения

         Член 17
         Заверка на актовете, приети от Комисията
         1.   Актовете, приети в хода на дадено заседание, се прилагат на езика или езиците, чиито текстове са автентични, по такъв начин, че да не могат да бъдат отделени, към резюме, изготвено по време на заседанието на Комисията, на което са приети. Те се заверяват с подписите на председателя и генералния секретар на последната страница на резюмето.
         2.   Незаконодателните актове на Комисията, посочени в член 297, параграф 2 от Договора за функционирането на Европейския съюз и приети с писмена процедура, се заверяват с подписите на председателя и генералния секретар на последната страница на резюмето, посочено в предишния параграф, освен ако тези актове трябва да се публикуват и да влязат в сила преди датата на следващото заседание на Комисията. За целите на това заверяване, копия на ежедневните паметни записки, упоменати в член 16 от настоящия процедурен правилник, се прилагат по такъв начин, че да не могат да бъдат отделени, към резюмето, посочено в предишния параграф.
         Другите актове, приети с писмена процедура, и актовете, приети с процедура на оправомощаване в съответствие с член 12 и член 13, параграфи 1 и 2 от настоящия процедурен правилник, се прилагат на езика или езиците, чиито текстове са автентични, по такъв начин, че да не могат да бъдат отделени, към ежедневната паметна записка, посочена в член 16 от настоящия процедурен правилник. Те се заверяват с подписа на генералния секретар на последната страница на ежедневната паметна записка.
         3.   Актовете, приети с процедура на делегиране или пределегиране, се прилагат на езика или езиците, чиито текстове са автентични, чрез предвидената за тази цел компютърна програма по такъв начин, че да не могат да бъдат отделени, към ежедневната паметна записка, посочена в член 16 от настоящия процедурен правилник. Те се заверяват чрез удостоверяващо изявление, подписано от длъжностното лице, на което са делегирани или пределегирани правомощията в съответствие с член 13, параграф 3 и членове 14 и 15 от настоящия процедурен правилник.
         4.   За целите на настоящия процедурен правилник „акт“ означава всеки акт, посочен в член 288 от Договора за функционирането на Европейския съюз.
         5.   За целите на настоящия процедурен правилник „езици, чиито текстове са автентични“ означава всички официални езици на Европейския съюз, без да се засяга прилагането на Регламент (ЕО) № 920/2005 на Съвета (8) в случай на актове с общо приложение, както и езикът или езиците на тези, до които са адресирани, в другите случаи.

            РАЗДЕЛ 4

               Подготвяне и изпълнение на решения на Комисията

         Член 18
         Групи от членове на Комисията
         Групите от членове на Комисията допринасят за координирането и подготовката на работата на Комисията в съответствие с политическите насоки и мандата, определени от председателя.
         Член 19
         Кабинети на членовете и взаимоотношения със службите
         1.   Членовете на Комисията имат свои собствени кабинети, които да ги подпомагат в тяхната работа и при подготвянето на решенията на Комисията. Правилата, уреждащи състава и функционирането на кабинетите, се определят от председателя.
         2.   В съответствие с принципите, установени от председателя, членовете на Комисията одобряват организацията си на работа със службите, за които отговорят. По-специално, тази организация трябва да предвижда начина, по който членовете на Комисията дават разпореждания на съответните служби, които ще им предоставят редовно цялата информация в тяхната област на дейност, необходима за упражняването на техните отговорности.
         Член 20
         Генерален секретар
         1.   Генералният секретар подпомага председателя, за да може Комисията да постигне поставените от нея приоритети, в рамките на политическите насоки, определени от председателя.
         2.   Генералният секретар помага за осигуряването на политическата последователност, като организира необходимата координация между службите от началото на подготвителната работа, в съответствие с inter alia член 23 от настоящия процедурен правилник.
         Той следи за това представените на Комисията документи да са с добро качество по отношение на съдържанието и да отговарят на правилата по отношение на формата и в този контекст допринася за тяхното съответствие с принципите на субсидиарност и пропорционалност, с външните задължения, с междуинституционалните съображения и с комуникационната стратегия на Комисията.
         3.   Генералният секретар подпомага председателя при подготвяне на работата и провеждане на заседанията на Комисията.
         Той подпомага също членовете, председателстващи групи от членове, създадени по член 3, параграф 4 от настоящия процедурен правилник, при подготвянето и провеждането на заседанията. Той осигурява секретариата на тези групи.
         4.   Генералният секретар осигурява прилагането на процедурите по вземане на решения и следи за изпълнението на решенията, посочени в член 4 от настоящия процедурен правилник.
         По-специално, освен в специални случаи, той предприема необходимите стъпки, за да осигури официалното уведомяване на заинтересуваните лица относно актовете на Комисията и публикуването на тези актове в Официален вестник на Европейския съюз, както и изпращането на документите на Комисията и на нейните служби до други институции на Европейския съюз и до националните парламенти.
         Той отговаря за разпространението на писмените документи, които членовете на Комисията искат да разпространят в нея.
         5.   Генералният секретар отговаря за официалните връзки с другите институции на Европейския съюз при спазване на правомощията, които Комисията реши да упражнява сама или да възложи на своите членове или служби.
         В този контекст той се грижи да осигури общата съгласуваност чрез координация между службите по време на работата на другите институции.
         6.   Генералният секретар осигурява подходяща информация за Комисията относно напредъка по вътрешните и междуинституционалните процедури.
         ГЛАВА II

            СЛУЖБИ НА КОМИСИЯТА

         Член 21
         Структура на службите
         За подготовката и изпълнението на дейността си и за осъществяване по този начин на приоритетите си и на политическите насоки, определени от председателя, Комисията създава единна система от служби, която се състои от генерални дирекции и приравнени на тях служби.
         Като общо правило генералните дирекции и приравнените служби се подразделят на дирекции, а дирекциите — на отдели.
         Член 22
         Създаване на специални функции и структури
         В специални случаи председателят може да създава специални функции или структури за решаването на конкретни въпроси и да определя техните отговорности и метод на работа.
         Член 23
         Сътрудничество и координация между службите
         1.   За да се осигури ефективността на действието на Комисията, службите работят в тясно сътрудничество и по координиран начин от началото на подготовката или прилагането на решенията на Комисията.
         2.   Службата, отговаряща за подготвянето на дадена инициатива, осигурява от началото на подготвителната работа ефективната координация между всички служби с обоснован интерес към инициативата по силата на областта им на компетентност или отговорностите им, или по силата на естеството на въпроса.
         3.   Преди даден документ да се представи на Комисията, отговорната служба се консултира своевременно със службите с обоснован интерес към проекта на текста в съответствие с правилата за прилагане.
         4.   Провеждат се задължителни консултации с правната служба относно всички проекти или предложения за правни актове и за всички документи, които могат да имат правни последици.
         Консултации с правната служба се провеждат винаги преди инициирането на която и да е от процедурите за вземане на решения, предвидени в членове 12, 13 и 14 от настоящия процедурен правилник, освен за решения, отнасящи се до стандартни актове, за които нейното съгласие вече е осигурено (повтарящи се актове). Такова консултиране не се изисква за актовете, посочени в член 15 от настоящия процедурен правилник.
         5.   Провеждат се задължителни консултации с генералния секретариат относно инициативи, които:

                     —

                     подлежат на одобрение чрез устна процедура, без да се засягат въпросите , свързани с персонала и имащи индивидуален характер; или

                     —

                     са от политическа важност; или

                     —

                     са част от годишната работна програма на Комисията или програмния акт, който е в сила; или

                     —

                     се отнасят до институционални въпроси; или

                     —

                     подлежат на оценка на въздействието или на публична консултация,

               както и за всяко вземане на позиция или съвместна инициатива, която вероятно ще ангажира Комисията пред другите институции или органи.
         6.   С изключение на актовете, посочени в член 15 от настоящия процедурен правилник, се провеждат задължителни консултации с генералните дирекции, отговарящи за бюджета и за персонала и сигурността, относно всички документи, които могат да имат последици за бюджета и финансите или съответно за персонала и администрацията. Провежда се консултация със службата, отговаряща за борбата с измамите, когато това е необходимо.
         7.   Отговорната служба се стреми да изготви предложение, за което е получила съгласието на службите, с които са проведени консултации. В случай на несъгласие тя прилага към своето предложение различаващите се становища, изразени от тези служби, без да се засяга член 12 настоящия процедурен правилник.
         ГЛАВА III

            ЗАМЕСТВАНЕ

         Член 24
         Непрекъснатост на дейността
         Членовете на Комисията и службите гарантират, че те вземат всички необходими мерки за осигуряване на непрекъснатост на дейността в съответствие с разпоредбите, приети за тази цел от Комисията или от председателя.
         Член 25
         Заместване на председателя
         Когато председателят е възпрепятстван да упражнява своите функции, те се упражняват от един от заместник председателите или членовете по реда, определен от председателя.
         Член 26
         Заместване на генералния секретар
         Когато генералният секретар е възпрепятстван да упражнява своите функции или ако длъжността му е свободна, тези функции се упражняват от присъстващия заместник генерален секретар с най-висока степен и, в случай на равенство на степените, с най-много прослужено време на тази степен, и в случай на равенство на прослуженото време, е най-възрастен, или от длъжностно лице, определено от Комисията.
         Ако не присъства заместник генерален секретар и от Комисията не е определено длъжностно лице, функциите на заместник се изпълняват от присъстващото подчинено длъжностно лице в най-високата функционална група, което е с най-висока степен и, в случай на равенство на степените, с най-много прослужено време на тази степен, и, в случай на равенство на прослуженото време, е най-възрастно.
         Член 27
         Заместване на висшестоящи в йерархията
         1.   Когато генералният директор е възпрепятстван да упражнява своите функции или ако длъжността му е свободна, тези функции се упражняват от присъстващия заместник генерален директор с най-висока степен и, в случай на равенство на степените, с най-много прослужено време на тази степен, и, в случай на равенство на прослуженото време, е най-възрастен, или от длъжностно лице, определено от Комисията.
         Ако не присъства заместник генерален директор и от Комисията не е определено длъжностно лице, функциите на заместник се изпълняват от присъстващото подчинено длъжностно лице с най-висока степен и, в случай на равенство на степените, с най-много прослужено време на тази степен, и, в случай на равенство на прослуженото време, е най-възрастно.
         2.   Когато началник на отдел е възпрепятстван да упражнява функциите си или ако длъжността му е свободна, тези функции се упражняват от заместник-началника на отдела или от длъжностно лице, определено от генералния директор.
         Ако не присъства заместник-началник на отдела и от генералния директор не е определено длъжностно лице, функциите на заместник се изпълняват от присъстващото подчинено длъжностно лице в най-високата функционална група, което е с най-висока степен и, в случай на равенство на степените, с най-много прослужено време на тази степен, и, в случай на равенство на прослуженото време, е най-възрастно.
         3.   Когато друг висшестоящ в йерархията е възпрепятстван да упражнява функциите си или ако длъжността му е свободна, тези функции се изпълняват от длъжностно лице, определено от генералния директор в съгласие с отговарящия член на Комисията. Ако няма определен заместник, функциите на заместник се изпълняват от присъстващото подчинено длъжностно лице в най-високата функционална група, което е с най-висока степен и, в случай на равенство на степените, с най-много прослужено време на тази степен, и, в случай на равенство на прослуженото време, е най-възрастно.
         ГЛАВА IV

            ЗАКЛЮЧИТЕЛНИ РАЗПОРЕДБИ

         Член 28
         В степента, в която е необходимо, Комисията определя правила за прилагането на настоящия процедурен правилник.
         Комисията може да приема допълнителни мерки, отнасящи се до функционирането на Комисията и на нейните служби, като вземе предвид развитието на технологията и информационните технологии.
         Член 29
         Настоящият процедурен правилник влиза в сила на следващия ден след публикуването му в Официален вестник на Европейския съюз.“

         (1)  Договор за Европейския съюз, член 17, параграф 6, буква а).

         (2)  Договор за Европейския съюз, член 17, параграф 6, буква б).

         (3)  Договор за функционирането на Европейския съюз, член 248.

         (4)  Вж. бележка под линия 3.

         (5)  Вж. бележка под линия 3.

         (6)  Договор за Европейския съюз, член 17, параграф 6, буква в).

         (7)  Договор за Европейския съюз, член 17, параграф 6, втора алинея.

         (8)  ОВ L 156, 18.6.2005 г., стр. 3.


title: Решение (ОВППС) 2016/1961 на Съвета от 8 ноември 2016 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна

text:
               9.11.2016

               BG

               Официален вестник на Европейския съюз

               L 301/15

         РЕШЕНИЕ (ОВППС) 2016/1961 НА СЪВЕТА
   от 8 ноември 2016 година
   за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид Решение 2014/145/ОВППС на Съвета от 17 март 2014 г. относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (1), и по-специално член 3, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 17 март 2014 г. Съветът прие Решение 2014/145/ОВППС.

               (2)

               След като Руската федерация организира избори за Държавната дума в незаконно анексираните Крим и Севастопол, Съветът смята, че следва да се добавят шест лица в съдържащия се в приложението към Решение 2014/145/ОВППС списък на лицата, образуванията и органите, за които се прилагат ограничителни мерки.

               (3)

               Приложението към Решение 2014/145/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Лицата, изброени в приложението към настоящото решение, се добавят в списъка, съдържащ се в приложението към Решение 2014/145/ОВППС.
   Член 2
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 8 ноември 2016 година.

            За Съвета

            Председател

         P. KAŽIMÍR

      (1)  ОВ L 78, 17.3.2014 г., стр. 16.

      ПРИЛОЖЕНИЕ

         Списък на лицата, посочени в член 1

                     Име

                     Идентифицираща информация

                     Основания

                     Дата на вписване

                     „152.

                     Ruslan Ismailovich BALBEK
                     Руслан Исмаилович
                     Бальбек

                     Дата на раждане: 28.8.1977 г.
                     Място на раждане: Бекабад, Узбекска ССР

                     Член на Държавната дума, избран от незаконно анексираната Автономна република Крим.
                     Заместник-председател на Комисията по етични въпроси в Думата.
                     През 2014 г. Балбек е назначен за заместник-председател на Съвета на министрите на т.нар. „Република Крим“ и работи в това си качество за присъединяването на незаконно анексирания Кримски полуостров към Руската федерация, за което е награден с медал „За защита на Република Крим“. Подкрепя анексирането на Крим в публични изявления, включително в профила си на а на „Единна Русия“ (Кримска регионална структура) и в статия, публикувана на уебсайта на НТВ на 3 юли 2016 г.

                     9.11.2016 г.

                     153.

                     Konstantin Mikhailovich BAKHAREV
                     Константин Михайлович
                     Бахарев

                     Дата на раждане: 20.10.1972 г.
                     Място на раждане: Симферопол, Украинска ССР

                     Член на Държавната дума, избран от незаконно анексираната Автономна република Крим.
                     Член на Комисията за финансовите пазари в Думата.
                     През март 2014 г. Бахарев е назначен за заместник-председател на Държавния съвет на т.нар. „Република Крим“, а през август 2014 г. — за първи заместник-председател на този орган. Признава личното си участие в събитията от 2014 г., довели до незаконното анексиране на Крим и Севастопол, което той публично подкрепя, включително в интервю, публикувано на уебсайта gazetakrimea.ru на 22 март 2016 г. и на уебсайта c-pravda.ru на 23 август 2016 г. Награден е с орден „За вярност към дълга“ от „властите“ на „Република Крим“.

                     9.11.2016 г.

                     154.

                     Dmitry Anatolievich BELIK
                     Дмитрий Анатольевич
                     Белик

                     Дата на раждане: 17.10.1969 г.
                     Място на раждане: Кулар, Уст-Янски район, Якутска автономна ССР

                     Член на Държавната дума, избран от незаконно анексирания град Севастопол.
                     Член на Комисията по данъчно облагане в Думата.
                     Като член на общинската администрация на Севастопол през периода февруари—март 2014 г. подкрепя действията на т.нар. „народен кмет“ Алексей Чалий. Публично признава участието си в събитията от 2014 г., довели до незаконното анексиране на Крим и Севастопол, което той публично защитава, включително на личния си уебсайт и в интервю, публикувано на уебсайта nation-news.ru на 21 февруари 2016 г.
                     За участието си в процеса на анексиране е награден с руски държавен орден „За заслуги към отечеството“- втора степен.

                     9.11.2016 г.

                     155.

                     Andrei Dmitrievich KOZENKO
                     Андрей Дмитриевич
                     Козенко

                     Дата на раждане: 3.8.1981 г.
                     Място на раждане: Симферопол, Украинска ССР

                     Член на Държавната дума, избран от незаконно анексираната Автономна република Крим.
                     Член на Комисията за финансовите пазари в Думата.
                     През март 2014 г. Козенко е назначен за заместник-председател на Държавния съвет на т.нар. „Република Крим“. Публично признава участието си в събитията от 2014 г., довели до незаконното анексиране на Крим и Севастопол, което той публично защитава, включително в интервю, публикувано на уебсайта gazetacrimea.ru на 12 март 2016 г. За участието си в процеса на анексиране е награден с медал „За защита на Република Крим“ от местните „власти“.

                     9.11.2016 г.

                     156.

                     Svetlana Borisovna SAVCHENKO
                     Светлана Борисовна
                     Савченко

                     Дата на раждане: 24.6.1965 г.
                     Място на раждане: Белогорск, Украинска ССР

                     Член на Държавната дума, избран от незаконно анексираната Автономна република Крим.
                     Член на Комисията по култура в Думата.
                     От 2012 г. е член на Върховния съвет на Автономна република Крим, а от март 2014 г. подкрепя присъединяването на незаконно анексираните Крим и Севастопол към Руската федерация. През септември 2014 г. Савченко е „избрана“ в Държавния съвет на т.нар. „Република Крим“. Неколкократно защитава незаконното анексиране на Крим и Севастопол в публични изявления, включително в интервюта, публикувани на уебсайта c-pravda.ru на 2 април 2016 г. и 20 август 2016 г. Наградена е с руски държавен орден „За заслуги към отечеството“- втора степен през 2014 г. и с орден „За вярност към дълга“ от „властите“ на „Република Крим“ през 2015 г.

                     9.11.2016 г.

                     157.

                     Pavel Valentinovich SHPEROV
                     Павел Валентинович
                     Шперов

                     Дата на раждане: 4.7.1971 г.
                     Място на раждане: Симферопол, Украинска ССР

                     Член на Държавната дума, избран от незаконно анексираната Автономна република Крим.
                     Член на Комисията по въпросите на Общността на независимите държави (ОНД), евразийската интеграция и връзките със съотечествениците в Думата.
                     През септември 2014 г. Шперов е „избран“ в Държавния съвет на т.нар. „Република Крим“.
                     Публично признава, включително в интервю, публикувано на уебсайта ldpr-rk.ru на 3 септември 2016 г., ролята си в събитията от 2014 г., довели до незаконното анексиране на Крим и Севастопол, и по-специално ролята си за организирането на референдума за незаконното анексиране на полуострова.

                     9.11.2016 г.“


title: Решение (ЕС) 2017/971 на Съвета от 8 юни 2017 година за определяне на реда и условията за планиране и провеждане на военни мисии на ЕС по линия на ОПСО без изпълнителни правомощия и за изменение на решения 2010/96/ОВППС за военна мисия на Европейския съюз в подкрепа на обучението на Сомалийските сили за сигурност, 2013/34/ОВППС за военна мисия на Европейския съюз в подкрепа на обучението на въоръжените сили на Мали (EUTM Mали) и (ОВППС) 2016/610 за военна мисия на Европейския съюз по линия на ОПСО за обучение в Централноафриканската република (EUTM RCA)

text:
               9.6.2017

               BG

               Официален вестник на Европейския съюз

               L 146/133

         РЕШЕНИЕ (ЕС) 2017/971 НА СЪВЕТА
   от 8 юни 2017 година
   за определяне на реда и условията за планиране и провеждане на военни мисии на ЕС по линия на ОПСО без изпълнителни правомощия и за изменение на решения 2010/96/ОВППС за военна мисия на Европейския съюз в подкрепа на обучението на Сомалийските сили за сигурност, 2013/34/ОВППС за военна мисия на Европейския съюз в подкрепа на обучението на въоръжените сили на Мали (EUTM Mали) и (ОВППС) 2016/610 за военна мисия на Европейския съюз по линия на ОПСО за обучение в Централноафриканската република (EUTM RCA)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               Съветът установи необходимостта от подобряване на планирането и провеждането на военни мисии на ЕС без изпълнителни правомощия.

               (2)

               В своите заключения от 6 март 2017 г. Съветът постигна съгласие да установи като краткосрочна цел създаването на структура „Способности за планиране и провеждане на военни операции (MPCC)“ в рамките на Военния секретариат на ЕС (ВСЕС) в Брюксел, която ще отговаря на стратегическо равнище за оперативното планиране и провеждането на военни мисии без изпълнителни правомощия и ще работи под политическия контрол и стратегическото ръководство на Комитета по политика и сигурност (КПС).

               (3)

               Новосъздадената структура MPCC ще работи успоредно и съгласувано със структурата „Способности за планиране и провеждане на граждански операции“, а именно чрез съвместно координационно звено за подкрепа.

               (4)

               В своите заключения от 6 март 2017 г. Съветът реши, че генералният директор на ВСЕС ще бъде директор на MPCC и в това си качество ще поеме функциите на командващ военните мисии без изпълнителни правомощия, включително трите мисии на ЕС за обучение в Сомалия, Мали и Централноафриканската република, в съответствие с мандата на директора на MPCC.

               (5)

               В заключенията си от 6 март 2017 г. Съветът постигна съгласие и по предложенията за стратегически прогнози и надзор, чрез които Съветът, върховният представител на Съюза по въпросите на външните работи и политиката на сигурност (ВП) и КПС могат ефективно да бъдат подпомагани при упражняването на съответните им отговорности във връзка с военни мисии без изпълнителни правомощия от съответните структури на Европейската служба за външна дейност (ЕСВД) за управление на кризи, включително чрез системно взаимодействие и координация между командващия мисията и тези структури на стратегическо и политическо равнище, без да се засяга командната верига.

               (6)

               На 8 юни 2017 г. Съветът одобри консолидирания мандат на ВСЕС, в т.ч. на МРСС. Мандатът отчита спецификата на ВСЕС и особеностите на неговите функции в съответствие с член 4, параграф 3, буква а) от Решение 2010/427/ЕС на Съвета (1) за определяне на организацията и функционирането на ЕСВД, съобразени с одобрените от Съвета нов ред и условия за командването и контрола, и заменя мандата на ВСЕС, приложен към Решение 2001/80/ОВППС на Съвета (2) за създаването на Военния състав на Европейския съюз, който вече не е приложим. Следователно структурата MPCC ще изпълнява задачите, които са ѝ възложени съгласно новия консолидиран мандат.

               (7)

               Извършена беше необходимата подготовка за поемането на отговорностите от страна на MPCC, по-специално по отношение на мисиите на ЕС за обучение в Сомалия, Мали и Централноафриканската република.

               (8)

               Съветът следва съответно да установи реда и условията за планиране и провеждане на военните мисии без изпълнителни правомощия и да промени командната верига на тези три мисии.

               (9)

               Директорът на MPCC следва да упражнява отговорностите на командващ операцията съгласно Решение (ОВППС) 2015/528 на Съвета (3) за създаване на механизъм за администриране на финансирането на общите разходи за операциите на Европейския съюз с военни последици или последици в областта на отбраната (Athena).

               (10)

               Командващите силите на мисиите на ЕС за обучение следва, където е приложимо, да бъдат асоциирани към препоръките на командващия мисиите до КПС, отнасящи се до участието на трети държави.

               (11)

               Без да се засяга командната верига, командващите силите на мисиите на ЕС следва да получават политически насоки на местно равнище от специалните представители на ЕС, където е приложимо, и от съответните делегации на Съюза в региона.

               (12)

               В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната. Дания не участва в изпълнението на настоящото решение,

         ПРИЕ НАСТОЯЩОТО РЕШЕНИЕ:
   Член 1
   1.   Отговорността за оперативното планиране и провеждането на военностратегическо равнище на военни мисии на ЕС без изпълнителни правомощия се възлага на директора на Способности за планиране и провеждане на военни операции (MPCC).
   2.   На оперативно равнище, на мястото на мисията, всяка военна мисия без изпълнителни правомощия, след нейното установяване, се ръководи от командващ силите на мисията на ЕС, който действа под ръководството на директора на MPCC при упражняване на функциите на командващ мисиите.
   3.   Директорът на MPCC, при упражняване на функциите на командващ военните мисии без изпълнителни правомощия, действа под политическия контрол и стратегическото ръководство на Комитета по политика и сигурност в съответствие с член 38 от Договора.
   Член 2
   1.   Съгласно одобрени принципи на ЕС за командване и контрол и в съответствие с ревизирания мандат на ВСЕС, MPCC подпомага директора на MPCC при упражняване на функциите му на командващ мисиите като статичната, разположена извън зоната на операциите структура за командване и контрол на военностратегическо равнище, която отговаря за оперативното планиране и провеждането на военни мисии без изпълнителни правомощия, включително за изграждането, въвеждането в действие, поддържането и възстановяването на силите на Съюза.
   2.   На мястото на мисията, след нейното установяване, командващият силите на мисията на ЕС се подпомага от щаб на силите на мисията.
   Член 3
   Директорът на MPCC, поемайки функциите на командващ мисиите, упражнява отговорностите на командващ операцията съгласно Решение (ОВППС) 2015/528.
   Член 4
   Решение 2010/96/ОВППС на Съвета (4) се изменя, както следва:

               1)

               Параграфи 1 и 2 от член 2 се заменят със следното:
               „1.   Директорът на Способности за планиране и провеждане на военни операции (MPCC) е командващ мисията EUTM Сомалия.
               2.   Бригаден генерал Maurizio Morena се назначава за командващ силите на мисията на ЕС за EUTM Сомалия.“.

               2)

               Параграфи 1 и 2 от член 3 се заменят със следното:
               „1.   MPCC е статичната структура за командване и контрол на военностратегическо равнище, разположена извън зоната на операциите, която отговаря за оперативното планиране и провеждането на EUTM Сомалия.
               2.   Щабът на силите на EUTM Сомалия е разположен в Могадишу и действа под командването на командващия силите на мисията на ЕС. Той включва бюро за връзка в Найроби.
               3.   Докато MPCC достигне пълен оперативен капацитет, в рамките на структурата функционира звено за подпомагане на щаба на силите на мисията, разположено в Брюксел.“.

               3)

               В член 5, параграф 1, в края на четвъртото изречение текстът „командващ мисията на ЕС“ се заменя със следното:
               „командващ силите на мисията на ЕС“.

               4)

               В член 5, параграф 3, второ изречение преди думите „на заседанията си“ се вмъква следният текст:
               „и командващия силите на мисията на ЕС“.

               5)

               В член 6, параграф 2, второ изречение преди думите „на заседанията си“ се вмъква следният текст:
               „и командващия силите на мисията на ЕС“.

               6)

               В член 7, параграф 2 се заменя със следното:
               „2.   Без да се засяга командната верига, командващият силите на мисията на ЕС получава политически насоки на местно равнище от специалния представител на ЕС за Африканския рог при координация със съответните делегации на Съюза в региона.“.

               7)

               В член 8, параграф 2, преди думите „и ВКЕС“ се вмъква следният текст:
               „в консултация с командващия силите на мисията на ЕС“.

               8)

               В член 11, параграф 5, в края на изречението се добавя следният текст:
               „и/или на командващия силите на мисията на ЕС.“.

               9)

               В член 13, параграф 2, думите „командващ мисията на ЕС“ се заменят със следното:
               „командващ силите на мисията на ЕС“.

         Член 5
   Решение 2013/34/ОВППС на Съвета (5) се изменя, както следва:

               1)

               Параграфи 1 и 2 от член 2 се заменят със следното:
               „1.   Директорът на Способности за планиране и провеждане на военни операции (MPCC) е командващ мисията EUTM Мали.
               2.   Бригаден генерал Peter Devogelaere се назначава за командващ силите на мисията на ЕС за EUTM Мали.“.

               2)

               Параграфи 1 и 2 от член 3 се заменят със следното:
               „1.   MPCC е статичната структура за командване и контрол на военностратегическо равнище, разположена извън зоната на операциите, която отговаря за оперативното планиране и провеждането на EUTM Мали.
               2.   Щабът на силите на EUTM Мали е разположен в Мали и действа под командването на командващия силите на мисията на ЕС.
               3.   Докато MPCC достигне пълен оперативен капацитет, в рамките на структурата функционира звено за подпомагане на щаба на силите на мисията, разположено в Брюксел.“.

               3)

               В член 5, параграф 1, в края на четвъртото изречение думите „командващи мисията на ЕС“ се заменят със следното:
               „командващи силите на мисията на ЕС“.

               4)

               В член 5, параграф 3, второ изречение преди думите „на заседанията си“ се вмъква следният текст:
               „и командващия силите на мисията на ЕС“.

               5)

               В член 6, параграф 2, второ изречение преди думите „на заседанията си“ се вмъква следният текст:
               „и командващия силите на мисията на ЕС“.

               6)

               В член 7 параграф 2 се заменя със следното:
               „2.   Без да се засяга командната верига, командващият силите на мисията на ЕС получава политически насоки на местно равнище от специалния представител на Европейския съюз за Сахел при координация с ръководителя на делегацията на Съюза в Бамако.“.

               7)

               В член 8, параграф 2, преди думите „и ВКЕС“ се вмъква следният текст:
               „в консултация с командващия силите на мисията на ЕС“.

               8)

               В член 11, параграф 5, в края на изречението се добавя следният текст:
               „и/или на командващия силите на мисията на ЕС.“.

         Член 6
   Решение (ОВППС) 2016/610 на Съвета (6) се изменя, както следва:

               1)

               Параграфи 1 и 2 от член 2 се заменят със следното:
               „1.   Директорът на Способности за планиране и провеждане на военни операции (MPCC) е командващ мисията EUTM RCA.
               2.   Бригаден генерал Herman Ruys се назначава за командващ силите на мисията на ЕС за EUTM RCA.“.

               2)

               Параграфи 1 и 2 от член 3 се заменят със следното:
               „1.   MPCC е статичната структура за командване и контрол на военностратегическо равнище, разположена извън зоната на операциите, която отговаря за оперативното планиране и провеждането на EUTM RCA.
               2.   Щабът на силите на EUTM RCA е разположен в Банги и действа под командването на командващия силите на мисията на ЕС.
               3.   Докато MPCC достигне пълен оперативен капацитет, в рамките на структурата функционира звено за подпомагане на щаба на силите на мисията, разположено в Брюксел.“.

               3)

               В член 5, параграф 1, в четвъртото изречение думите „командващи мисията на ЕС“ се заменят със следното:
               „командващи силите на мисията на ЕС“.

               4)

               В член 5, параграф 3, второ изречение преди думите „на заседанията си“ се вмъква следният текст:
               „и командващия силите на мисията на ЕС“.

               5)

               В член 6, параграф 2, второ изречение преди думите „на заседанията си“ се вмъква следният текст:
               „и командващия силите на мисията на ЕС“.

               6)

               В член 7 параграф 2 се заменя със следното:
               „2.   Без да се засяга командната верига, командващият силите на мисията на ЕС получава местни политически указания от ръководителя на делегацията на Съюза в Централноафриканската република.“.

               7)

               В член 7, параграф 4, формулировката „командващ мисията на ЕС“ се заменя със следното:
               „командващ силите на мисията на ЕС“.

               8)

               В член 8, параграф 2, преди думите „и ВКЕС“ се вмъква следният текст:
               „в консултация с командващия силите на мисията на ЕС“.

               9)

               В член 12, параграф 5, в края на изречението се добавя следният текст:
               „и/или на командващия силите на мисията на ЕС.“.

         Член 7
   Решения (ОВППС) 2016/396 (7), (ОВППС) 2016/2352 (8) и (ОВППС) 2017/112 (9) на Комитета по политика и сигурност се отменят.
   Член 8
   Въз основа на доклад от ВП Съветът преразглежда създаването на MPCC и на съвместното координационно звено за подкрепа една година след като станат напълно оперативни, и при всички положения до края на 2018 г.
   Член 9
   Настоящото решение влиза в сила в деня на приемането му.

      Съставено в Люксембург на 8 юни 2017 година.

            За Съвета

            Председател

         U. REINSALU

      (1)  Решение 2010/427/ЕС на Съвета от 26 юли 2010 г. за определяне на организацията и функционирането на Европейската служба за външна дейност (ОВ L 201, 3.8.2010 г., стр. 30).

      (2)  Решение 2001/80/ОВППС на Съвета от 22 януари 2001 г. за създаването на Военния състав на Европейския съюз (ОВ L 27, 30.1.2001 г., стр. 7).

      (3)  Решение (ОВППС) 2015/528 на Съвета от 27 март 2015 г. за създаване на механизъм за администриране на финансирането на общите разходи за операциите на Европейския съюз с военни последици или последици в областта на отбраната (Athena) и за отмяна на Решение 2011/871/ОВППС (ОВ L 84, 28.3.2015 г., стр. 39).

      (4)  Решение 2010/96/ОВППС на Съвета от 15 февруари 2010 г. за военна мисия на Европейския съюз в подкрепа на обучението на сомалийските сили за сигурност (ОВ L 44, 19.2.2010 г., стр. 16).

      (5)  Решение 2013/34/ОВППС на Съвета от 17 януари 2013 г. за военна мисия на Европейския съюз в подкрепа на обучението на въоръжените сили на Мали (EUTM Мали) (ОВ L 14, 18.1.2013 г., стр. 19).

      (6)  Решение (ОВППС) 2016/610 на Съвета от 19 април 2016 г. за военна мисия на Европейския съюз по линия на ОПСО за обучение в Централноафриканската република (EUTM RCA) (ОВ L 104, 20.4.2016 г., стр. 21).

      (7)  Решение (ОВППС) 2016/396 на Комитета по политика и сигурност от 15 март 2016 г. за назначаване на командващ мисията на ЕС за военната мисия на Европейския съюз в подкрепа на обучението на сомалийските сили за сигурност (EUTM Сомалия) и за отмяна на Решение (ОВППС) 2015/173 (EUTM Сомалия/1/2016) (ОВ L 73, 18.3.2016 г., стр. 99).

      (8)  Решение (ОВППС) 2016/2352 на Комитета по политика и сигурност от 7 декември 2016 г. за назначаване на командващия мисията на ЕС за военната мисия на Европейския съюз в подкрепа на обучението на въоръжените сили на Мали (EUTM Мали) и за отмяна на Решение (ОВППС) 2016/939 (EUTM Mali/2/2016) (ОВ L 348, 21.12.2016 г., стр. 25).

      (9)  Решение (ОВППС) 2017/112 на Комитета по политика и сигурност от 10 януари 2017 г. за назначаване на командващ мисията на ЕС за военната мисия на Европейския съюз по линия на ОПСО за обучение в Централноафриканската република (EUTM RCA) (EUTM RCA/1/2017) (ОВ L 18, 24.1.2017 г., стр. 47).


title: 2012/406/ЕС: Решение на Съвета от 16 юли 2012 година за назначаване на член от Испания и заместник-член от Испания в Комитета на регионите

text:
               19.7.2012

               BG

               Официален вестник на Европейския съюз

               L 189/10

         РЕШЕНИЕ НА СЪВЕТА
   от 16 юли 2012 година
   за назначаване на член от Испания и заместник-член от Испания в Комитета на регионите
   (2012/406/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Испания,
   като има предвид, че:

               (1)

               На 22 декември 2009 г. и на 18 януари 2010 г. Съветът прие Решение 2009/1014/ЕС (1) и Решение 2010/29/ЕС (2) за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-н Francisco ÁLVAREZ-CASCOS FERNÁNDEZ се освободи едно място за член на Комитета на регионите. След изтичането на мандата на г-н José PORTILLA GONZALEZ се освободи едно място за заместник-член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   За остатъка от мандата, а именно до 25 януари 2015 г., в Комитета на регионите се назначават:

               a)

               за член:

                           —

                           г-н Javier FERNÁNDEZ FERNÁNDEZ, Presidente del Principado de Asturias

                     и

               б)

               за заместник-член:

                           —

                           г-н Guillermo MARTÍNEZ SUÁREZ, Consejero de la Presidencia del Principado de Asturias.

         Член 2
   Настоящото решение влиза в сила в деня на приемането му.

      Съставено в Брюксел на 16 юли 2012 година.

            За Съвета

            Председател

         S. ALETRARIS

      (1)  ОВ L 348, 29.12.2009 г., стр. 22.

      (2)  ОВ L 12, 19.1.2010 г., стр. 11.